CELEX: 52020PC0466
Language: ro
Date: 2020-08-24
Title: Propunere de DECIZIE DE PUNERE ÎN APLICARE A CONSILIULUI de acordare a unui sprijin temporar Italiei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19

COMISIA EUROPEANĂ
            Bruxelles, 24.8.2020
            COM(2020) 466 final
            2020/0219(NLE)
            Propunere de
            DECIZIE DE PUNERE ÎN APLICARE A CONSILIULUI
            de acordare a unui sprijin temporar Italiei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
                  
            
            
               Regulamentul 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul acordat în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea veniturilor, precum și la finanțarea, în subsidiar, a unor măsuri legate de sănătate, în special la locul de muncă.
            
            
               La 7 august 2020, Italia a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile italiene pentru a verifica creșterea neprevăzută și semnificativă a cheltuielilor efective și planificate legate direct de scheme de șomaj tehnic și de măsuri similare, precum și de măsuri legate de sănătate, generată de pandemia de COVID-19. În special, aceasta vizează: 
            
            
               (1)extinderea schemelor de șomaj tehnic existente („Cassa integrazione guadagni”). Măsura acoperă 80 % din salariul obișnuit al angajaților, al căror contract de muncă este menținut, din întreprinderile închise complet sau parțial din cauza COVID-19, pentru o perioadă de maximum 18 săptămâni în intervalul 23 februarie 2020-31 octombrie 2020;
            
            
               (2)o indemnizație de 600 EUR pentru lunile martie și aprilie 2020 pentru persoanele care desfășoară activități independente și liber-profesioniști. Liber-profesioniștii care în lunile martie și aprilie 2020 au înregistrat o scădere cu cel puțin 33 % a veniturilor față de anul precedent au de asemenea dreptul la o indemnizație de 1 000 EUR pentru luna mai 2020. O altă indemnizație de 600 EUR pentru luna martie 2020 se acordă persoanelor care desfășoară activități independente și liber-profesioniștilor înregistrați la instituții private de asigurări sociale obligatorii; 
            
            
               (3)o serie de măsuri destinate anumitor profesii care au fost afectate de epidemia de COVID-19. Acestea includ o indemnizație de 600 EUR pentru luna martie 2020 și de 500 EUR pentru luna aprilie 2020 pentru angajații cu contract de muncă pe durată determinată din agricultură; o indemnizație de 600 EUR pentru lunile martie, aprilie și mai 2020 pentru lucrătorii din industria de divertisment (cu un venit anual de până la 50 000 EUR); o indemnizație de 600 EUR pentru lunile martie, aprilie și mai 2020 pentru colaboratorii asociațiilor sportive; o indemnizație de 600 EUR pentru lunile martie, aprilie și mai 2020 pentru lucrătorii ocazionali și o indemnizație de 500 EUR pentru lunile aprilie și mai 2020 pentru lucrătorii casnici;
            
            
               (4)două măsuri menite să contracareze impactul suspendării serviciilor de educație a copiilor preșcolari și al închiderii școlilor, sub formă de prestații de concediu parental pentru o perioadă de până la 30 de zile în intervalul 5 martie 2020-31 august 2020 pentru angajații sau persoanele care desfășoară activități independente cu copii de până la 12 ani (sau peste 12 ani, în cazul copiilor cu handicap care frecventează încă școala), acoperind 50 % din venitul lor, precum și bonuri pentru baby-sitting în valoare maximă de 2 000 EUR ca alternativă la prestațiile de concediu parental și valabile pentru aceeași perioadă; 
            
            
               (5)prestații suplimentare pentru concediu de invaliditate pentru o perioadă de până la 12 zile în intervalul 1 martie 2020-30 aprilie 2020 și o perioadă suplimentară de 12 zile în intervalul 1 mai 2020-30 iunie 2020 pentru lucrătorii cu handicap grav sau cu rude cu handicap grav. Aceasta este o extindere a unei scheme existente care dă dreptul angajaților la trei zile de concediu de invaliditate pe lună;
            
            
               (6)ajutoare nerambursabile acordate persoanelor care desfășoară activități independente și întreprinderilor individuale. Cuantumul ajutorului se calculează luând în considerare scăderea cifrei de afaceri suferite în aprilie 2020 comparativ cu aprilie 2019 (de la un cuantum minim de 1 000 EUR la maximum 20 % din scăderea cifrei de afaceri);
            
            
               (7)două măsuri legate de sănătate, și anume un nou credit fiscal temporar de 60 % din costurile de îmbunătățire a securității la locul de muncă (până la o valoare maximă de 80 000 EUR) și un nou credit fiscal temporar de 60 % din costurile de dezinfecție ale întreprinderilor mici, ale birourilor profesionale și ale instituțiilor fără scop lucrativ și de achiziționare a unor echipamente de siguranță (până la o valoare maximă de 60 000 EUR). 
            
            
               Italia a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Italiei asistență financiară în temeiul Regulamentului SURE, în sprijinul măsurilor menționate mai sus. 
            
            
               •Coerența cu dispozițiile existente în domeniul de politică vizat
            
            
               Prezenta propunere este în deplină concordanță cu Regulamentul 2020/672 al Consiliului, în temeiul căruia este formulată.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
         
         
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în acest caz specific al epidemiei de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și, implicit, a angajaților și a persoanelor care desfășoară activități independente, împotriva riscului de șomaj. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic al prezentului instrument este Regulamentul 2020/672 al Consiliului. 
            
            
               •Subsidiaritate (în cazul competențelor neexclusive) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare pentru a ajuta statul membru solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitate
            
            
               Propunerea respectă principiul proporționalității. Ea nu depășește ceea ce este necesar pentru îndeplinirea obiectivelor urmărite de instrument. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultări cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu a fost efectuată o evaluare a impactului.
            
            
               4.IMPLICAȚII BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statului membru care solicită asistență financiară în temeiul instrumentului SURE. 
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o elaborare a portofoliului de împrumuturi care să limiteze riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin și
            
            
               ·posibilități de reînnoire a creditelor.
            
         
         
            
               2020/0219 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de acordare a unui sprijin temporar Italiei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 7 august 2020, Italia a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și a consecințelor sale socioeconomice pentru lucrători. 
            
            
               (2)Se preconizează că epidemia de COVID-19 și măsurile extraordinare puse în aplicare de Italia pentru a limita epidemia și impactul său socioeconomic și asupra sănătății vor avea un impact dramatic asupra finanțelor publice. Conform previziunilor Comisiei din primăvara anului 2020, se preconiza că Italia va avea un deficit public și o datorie publică de 11,1 % și, respectiv, 158,9 % din produsul intern brut (PIB) până la sfârșitul anului 2020. Conform previziunilor intermediare ale Comisiei din vara anului 2020, se estimează că PIB-ul Italiei va scădea cu 11,2 % în 2020. 
            
            
               (3)Epidemia de COVID-19 a imobilizat o parte substanțială a forței de muncă din Italia. Acest lucru a dus la o creștere neprevăzută și semnificativă a cheltuielilor publice ale Italiei în ceea ce privește schemele de șomaj tehnic pentru angajați, indemnizațiile pentru persoanele care desfășoară activități independente, lucrătorii pe durată determinată din agricultură, lucrătorii din industria de divertisment, colaboratorii asociațiilor sportive, lucrătorii casnici și lucrătorii ocazionali, bonurile pentru baby-sitting, prestațiile suplimentare de concediu parental și de concediu de invaliditate, ajutoarele nerambursabile acordate persoanelor care desfășoară activități independente și întreprinderilor individuale, precum și creditele fiscale pentru sprijinirea măsurilor de sănătate publică, astfel cum se prevede în considerentele 4-10.
            
            
               (4)„Decretul-lege nr. 18/2020”
                  2
                și „Decretul-lege nr. 34/2020”
                  3
               , menționate în cererea Italiei din 7 august 2020, au stat la baza introducerii unei serii de măsuri pentru a contracara impactul epidemiei de COVID-19, inclusiv o extindere a schemelor existente de șomaj tehnic („Cassa integrazione guadagni”). Măsura acoperă 80 % din salariul obișnuit al angajaților, al căror contract de muncă este menținut, din întreprinderile închise complet sau parțial din cauza COVID-19, pentru o perioadă de maximum 18 săptămâni în intervalul 23 februarie 2020-31 octombrie 2020.
            
            
               (5)Pentru persoanele care desfășoară activități independente și liber-profesioniști, autoritățile au introdus o indemnizație de 600 EUR pentru lunile martie și aprilie 2020. Liber-profesioniștii care în lunile martie și aprilie 2020 au înregistrat o scădere cu cel puțin 33 % a veniturilor față de anul precedent au de asemenea dreptul la o indemnizație de 1 000 EUR pentru luna mai 2020. O altă indemnizație de 600 EUR pentru luna martie 2020 se acordă persoanelor care desfășoară activități independente și liber-profesioniștilor înregistrați la instituții private de asigurări sociale obligatorii. 
            
            
               (6)Autoritățile au introdus o serie de măsuri destinate anumitor profesii care au fost afectate de epidemia de COVID-19. Acestea includ o indemnizație de 600 EUR pentru luna martie 2020 și de 500 EUR pentru luna aprilie 2020 pentru angajații cu contract de muncă pe durată determinată din agricultură; o indemnizație de 600 EUR pentru lunile martie, aprilie și mai 2020 pentru lucrătorii din industria de divertisment (cu un venit anual de până la 50 000 EUR); o indemnizație de 600 EUR pentru lunile martie, aprilie și mai 2020 pentru colaboratorii asociațiilor sportive; o indemnizație de 600 EUR pentru lunile martie, aprilie și mai 2020 pentru lucrătorii ocazionali și o indemnizație de 500 EUR pentru lunile aprilie și mai 2020 pentru lucrătorii casnici.
            
            
               (7)Autoritățile au introdus totodată două măsuri menite să contracareze impactul suspendării serviciilor de educație a copiilor preșcolari și al închiderii școlilor, sub formă de prestații de concediu parental pentru o perioadă de până la 30 de zile în intervalul 5 martie 2020-31 august 2020 pentru angajații sau persoanele care desfășoară activități independente cu copii de până la 12 ani (sau peste 12 ani, în cazul copiilor cu handicap care frecventează încă școala), acoperind 50 % din venitul lor, precum și bonuri pentru baby-sitting în valoare maximă de 2 000 EUR ca alternativă la prestațiile de concediu parental și valabile pentru aceeași perioadă. Aceste măsuri pot fi considerate măsuri similare schemelor de șomaj tehnic, în sensul Regulamentului (UE) 2020/672, deoarece oferă angajaților și persoanelor care desfășoară activități independente un sprijin pentru venit care va contribui la acoperirea costurilor de îngrijire a copiilor pe durata închiderii școlilor și îi va ajuta astfel pe părinți să își continue activitatea, evitând punerea în pericol a raportului de muncă. 
            
            
               (8)Pe lângă aceasta, autoritățile au introdus prestații suplimentare pentru concediu de invaliditate pentru o perioadă de până la 12 zile în intervalul 1 martie 2020-30 aprilie 2020 și o perioadă suplimentară de 12 zile în intervalul 1 mai 2020-30 iunie 2020 pentru lucrătorii cu handicap grav sau cu rude cu handicap grav. Aceasta este o extindere a unei scheme existente care dă dreptul angajaților la trei zile de concediu de invaliditate pe lună.
            
            
               (9)Au fost introduse ajutoare nerambursabile acordate persoanelor care desfășoară activități independente și întreprinderilor individuale. Cuantumul ajutorului se calculează luând în considerare scăderea cifrei de afaceri suferite în aprilie 2020 comparativ cu aprilie 2019 (de la un cuantum minim de 1 000 EUR la maximum 20 % din scăderea cifrei de afaceri). 
            
            
               (10)În fine, autoritățile au mai introdus două măsuri legate de sănătate, și anume un nou credit fiscal temporar de 60 % din costurile de îmbunătățire a securității la locul de muncă (până la o valoare maximă de 80 000 EUR) și un nou credit fiscal temporar de 60 % din costurile de dezinfecție ale întreprinderilor mici, ale birourilor profesionale și ale instituțiilor fără scop lucrativ și de achiziționare a unor echipamente de siguranță (până la o valoare maximă de 60 000 EUR). Întrucât creditele fiscale reprezintă venituri nepercepute pentru guvern, acestea pot fi considerate echivalente cheltuielilor publice.
            
            
               (11)Italia îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Italia a furnizat Comisiei dovezi corespunzătoare conform cărora cheltuielile publice efective și planificate au crescut cu 28 811 965 628 EUR de la 1 februarie 2020, din cauza creșterii sumelor legate direct de schemele de șomaj tehnic pentru angajați, de indemnizațiile pentru persoanele care desfășoară activități independente, lucrătorii cu contract de muncă pe durată determinată din agricultură, lucrătorii din industria de divertisment, colaboratorii asociațiilor sportive, lucrătorii casnici și lucrătorii ocazionali, de bonurile pentru baby-sitting, de prestațiile suplimentare de concediu parental și de concediu de invaliditate și de ajutoarele nerambursabile acordate persoanelor care desfășoară activități independente și întreprinderilor individuale. Aceasta constituie o creștere neprevăzută și semnificativă deoarece vizează atât măsuri noi, cât și extinderea unor măsuri existente, care acoperă o proporție semnificativă a întreprinderilor și a forței de muncă din Italia. Italia intenționează să finanțeze 320 000 000 EUR din cuantumul majorat al cheltuielilor cu ajutorul fondurilor din partea Uniunii.
            
         
         
            
               (12)Comisia a consultat Italia și a verificat creșterea neprevăzută și semnificativă a cheltuielilor publice efective și planificate legate direct de scheme de șomaj tehnic și de măsuri similare, precum și aplicarea de măsuri corespunzătoare legate de sănătate în contextul epidemiei de COVID-19, menționate în cererea din 7 august 2020, în conformitate cu articolul 6 din Regulamentul (UE) 2020/672. 
            
            
               (13)Prin urmare, trebuie acordată asistență financiară pentru a ajuta Italia să contracareze efectele socioeconomice ale perturbării economice importante cauzate de epidemia de COVID-19.
            
            
               (14)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie realizate, în special în temeiul articolelor 107 și 108 din TFUE. Aceasta nu prevalează asupra cerinței ca statele membre să notifice Comisiei potențialele ajutoare de stat în temeiul articolului 108 din TFUE.
            
            
               (15)Italia trebuie să informeze periodic Comisia cu privire la execuția cheltuielilor publice planificate, pentru a-i permite acesteia să evalueze măsura în care statul membru a executat aceste cheltuieli.
            
            
               (16)Decizia de a acorda asistență financiară a fost luată ținând seama de nevoile existente și preconizate ale Italiei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței. În mod concret, valoarea împrumutului a fost stabilită astfel încât să se asigure respectarea normelor prudențiale aplicabile portofoliului de împrumuturi, în conformitate cu Regulamentul (UE) 2020/672 al Consiliului,
            
            
               ADOPTĂ PREZENTA DECIZIE: 
            
            
               Articolul 1
            
            
               Italia îndeplinește condițiile stabilite la articolul 3 din Regulamentul (UE) 2020/672. 
            
            
               Articolul 2
            
            
               1.Uniunea pune la dispoziția Italiei un împrumut de maximum 27 438 486 464 EUR. Împrumutul are o scadență medie de maximum 15 ani.
            
            
               2.Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii. 
            
            
               3.Asistența financiară din partea Uniunii este pusă de Comisie la dispoziția Italiei în maximum zece rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost plătite toate ratele. 
            
            
               4.Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. 
            
            
               5.Italia suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă. 
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor. 
            
            
               Articolul 3 
            
            
               Italia poate finanța următoarele măsuri:
            
            
               (a)extinderea schemelor de șomaj tehnic existente („Cassa integrazione guadagni”) pentru angajați, astfel cum se prevede la articolele 19-22 din Decretul-lege nr. 18/2020, transformat prin Legea nr. 27/2020 și la articolele 68-71 din Decretul-lege nr. 34/2020, transformat prin Legea nr. 77/2020; 
            
            
               (b)o indemnizație pentru persoanele care desfășoară activități independente, astfel cum se prevede la articolele 27, 28 și 44 din Decretul-lege nr. 18/2020, transformat prin Legea nr. 27/2020 și la articolul 84 din Decretul-lege nr. 34/2020, transformat prin Legea nr. 77/2020; 
            
            
               (c)indemnizații pentru lucrătorii pe durată determinată din agricultură, astfel cum se prevede la articolul 30 din Decretul-lege nr. 18/2020 și la articolul 84 din Decretul-lege nr. 34/2020, transformat prin Legea nr. 77/2020; 
            
         
         
            
               (d)indemnizații pentru lucrătorii din industria de divertisment, astfel cum se prevede la articolul 38 din Decretul-lege nr. 18/2020 și la articolul 84 din Decretul-lege nr. 34/2020, transformat prin Legea nr. 77/2020; 
            
            
               (e)indemnizații pentru colaboratorii asociațiilor sportive, astfel cum se prevede la articolul 96 din Decretul-lege nr. 18/2020 și la articolul 84 din Decretul-lege nr. 34/2020, transformat prin Legea nr. 77/2020; 
            
            
               (f)o indemnizație pentru lucrătorii casnici, astfel cum se prevede la articolul 85 din Decretul-lege nr. 34/2020, transformat prin Legea nr. 77/2020; 
            
            
               (g)o indemnizație pentru lucrătorii ocazionali, astfel cum se prevede la articolul 44 din Decretul-lege nr. 18/2020 și la articolul 84 din Decretul-lege nr. 34/2020, transformat prin Legea nr. 77/2020; 
            
            
               (h)ajutoare nerambursabile acordate persoanelor care desfășoară activități independente și întreprinderilor individuale, astfel cum se prevede la articolul 25 din Decretul-lege nr. 34/2020, transformat prin Legea nr. 77/2020, pentru partea de cheltuieli legată de sprijinirea persoanelor care desfășoară activități independente și a întreprinderilor individuale; 
            
            
               (i)prestații de concediu parental, astfel cum se prevede la articolele 23 și 25 din Decretul-lege nr. 18/2020, transformat prin Legea nr. 27/2020 și la articolul 72 din Decretul-lege nr. 34/2020, transformat prin Legea nr. 77/2020; 
            
            
               (j)bonuri pentru baby-sitting, astfel cum se prevede la articolele 23 și 25 din Decretul-lege nr. 18/2020, transformat prin Legea nr. 27/2020 și la articolul 73 din Decretul-lege nr. 34/2020, transformat prin Legea nr. 77/2020; 
            
            
               (k)prestații de concediu de invaliditate, astfel cum se prevede la articolul 24 din Decretul-lege nr. 18/2020, transformat prin Legea nr. 27/2020 și la articolul 74 din Decretul-lege nr. 34/2020, transformat prin Legea nr. 77/2020;
            
            
               (l)credite fiscale pentru îmbunătățirea securității la locul de muncă, astfel cum se prevede la articolul 120 din Decretul-lege nr. 34/2020, transformat prin Legea nr. 77/2020; 
            
            
               (m)credite fiscale pentru dezinfecția locurilor de muncă și achiziționarea de echipamente de siguranță, astfel cum se prevede la articolul 125 din Decretul-lege nr. 34/2020, transformat prin Legea nr. 77/2020.
            
            
               Articolul 4
            
            
               Italia informează Comisia, până la [DATA: 6 luni de la data publicării prezentei decizii] și, ulterior, la fiecare 6 luni, cu privire la execuția cheltuielilor publice planificate, până la execuția lor integrală.
            
            
               Articolul 5
            
            
               Prezenta decizie se adresează Republicii Italiene.
            
            
               Articolul 6
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.
               
               
                  
                     (2)
                  
                        Decretul-lege nr. 18/2020, astfel cum a fost transformat prin Legea nr. 27/2020.
               
               
                  
                     (3)
                  
                        Decretul-lege nr. 34/2020, astfel cum a fost transformat prin Legea nr. 77/2020.